## Rješenje Agencije za zaštitu tržišnog natjecanja, urbroj: 580-09-1/17-2012-23 od 12. srpnja 2012.

### NN 108/2012 (1.10.2012.), Rješenje Agencije za zaštitu tržišnog natjecanja, urbroj: 580-09-1/17-2012-23 od 12. srpnja 2012.

108 01.10.2012 Rješenje Agencije za zaštitu tržišnog natjecanja, urbroj: 580-09-1/17-2012-23 od 12. srpnja 2012.

AGENCIJA ZA ZAŠTITU TRŽIŠNOG NATJECANJA

2366

Agencija za zaštitu tržišnog natjecanja, na temelju članka 7. Zakona o državnim potporama (»Narodne novine«, broj 140/05 i 49/11) i članka 130. stavka 2. Zakona o općem upravnom postupku (»Narodne novine«, broj 47/09) po službenoj dužnosti, na temelju odluke Vijeća za zaštitu tržišnog natjecanja u sastavu: mr. sc. Olgica Spevec dipl. oec., predsjednica Vijeća, Mladen Cerovac mag. iur., zamjenik predsjednice Vijeća, te članovi Vijeća, Milivoj Maršić dipl. oec., Vesna Patrlj dipl. iur., i dr. sc. Mirna Pavletić Župić dipl. iur., sa 111. sjednice, održane 12. srpnja 2012., donosi

RJEŠENJE

I. Ukida se rješenje Agencije za zaštitu tržišnog natjecanja od 27. rujna 2011., klasa: UP/I 430-01/11-04/004, urbroj: 580-03-2011-43-7, objavljeno u »Narodnim novinama« broj 142/11, kojim je poduzetniku Croatia Airlines d.d., sa sjedištem u Zagrebu, Bani 75b, odobrena državna potpora za sanaciju u obliku državnog jamstva sadržana u Prijedlogu za odobrenje državnog jamstva za provedbu postupka sanacije u razdoblju od šest (6) mjeseci, u iznosu od \*\*\*, u protuvrijednosti od \*\*\* kuna, koja će biti korištena za kreditno zaduženje za podmirenje dospjelih tekućih troškova poslovanja tijekom provedbe razdoblja sanacije u trajanju od šest (6) mjeseci jer je sukladna Zakonu o državnim potporama.

II. Ukida se rješenje o ispravku rješenja Agencije od 20. listopada 2011., klasa: UP/I 430-01/11-04/004, urbroj: 580-03-2011-17-10, objavljeno u »Narodnim novinama« broj 141/11, kojim se ispravlja rješenje od 27. rujna 2011., klasa: UP/I 430-01/11-04/004, urbroj: 580-03-2011-43-7.

III. Ovo rješenje bit će objavljeno u »Narodnim novinama«.

Obrazloženje

I. Agencija za zaštitu tržišnog natjecanja (dalje: Agencija) je rješenjem od 27. rujna 2011., klasa: UP/I 430-01/11-04/004, urbroj: 580-03-2011-43-7, objavljenim u »Narodnim novinama« broj 142/11, poduzetniku Croatia Airlines d.d., sa sjedištem u Zagrebu, Bani 75b, odobrila državnu potporu za sanaciju u obliku državnog jamstva sadržanu u Prijedlogu za odobrenje državnog jamstva za provedbu postupka sanacije u razdoblju od šest (6) mjeseci, u iznosu od \*\*\*, u protuvrijednosti od \*\*\* kuna, koja će biti korištena za kreditno zaduženje za podmirenje dospjelih tekućih troškova poslovanja tijekom provedbe razdoblja sanacije u trajanju od šest (6) mjeseci jer je sukladna Zakonu o državnim potporama (dalje: ZDP).

Istim rješenjem određeno je da Croatia Airlines d.d. ne može primati nove potpore za sanaciju prije isteka razdoblja od deset godina od dana odobrenja državne potpore za sanaciju.

U odnosu na Ministarstvo mora, prometa i infrastrukture kao davatelja državne potpore, koje je u međuvremenu, temeljem Zakona o ustrojstvu i djelokrugu ministarstava i drugih središnjih tijela državne uprave (»Narodne novine«, broj 150/11), promijenilo naziv u Ministarstvo pomorstva, prometa i infrastrukture (dalje: Ministarstvo), određeno je da je ono u obvezi Agenciji, dostavljati Izvješća o uvjetima i namjeni korištenja kredita za koje je izdano državno jamstvo za provedbu procesa sanacije radi provedbe nadzora nad izvršenjem ovog rješenja za cijelo vrijeme trajanja razdoblja sanacije poduzetnika Croatia Airlines d.d., svakog petnaestog u tekućem mjesecu za prethodni mjesec do kraja razdoblja procesa sanacije odnosno do 27. ožujka 2012.

Također, Ministarstvo je u obvezi Agenciji u roku od šest (6) mjeseci od dana odobravanja državne potpore za sanaciju, odnosno najkasnije do 27. ožujka 2012., dostaviti plan restrukturiranja, plan likvidacije ili pak dokaz da je zajam vraćen u cijelosti i/ili da je jamstvo isteklo.

Rješenjem o ispravku rješenja od 20. listopada 2011., klasa: UP/I 430-01/11-04/004, urbroj: 580-03-2011-17-10, objavljenim u u »Narodnim novinama« broj 141/11, kojim se ispravlja rješenje od 27. rujna 2011., klasa: UP/I 430-01/11-04/004, urbroj: 580-03-2011-43-7, ispravljene su pogreške koje se odnose na uvjete kreditiranja, na način da kreditna marža umjesto \*\*\*% iznosi \*\*\*%, dok kamata na kredit ne iznosi \*\*\*%, već \*\*\*%.

Na temelju rješenja Agencije, Vlada Republike Hrvatske donijela je 6. listopada 2011., Odluku o davanju državnog jamstva u korist KfW Ipex Bank za kreditno zaduženje društva Croatia Airlines d.d. na iznos od \*\*\*, klasa: 343-05/11-02/01, urbroj: 5030120-11-5, a zatim i na temelju ispravka rješenja izmjenu Odluke od 27. listopada 2011., klasa: 343-05/11-02/01, urbroj: 5030120-11-6.

Iznos kredita od \*\*\*, u protuvrijednosti \*\*\* kuna pokrivenog državnim jamstvom, odnosi se na:

– podmirivanje tzv. PDP (Predelivery Payment), odnosno predujma za nabavku 4 zrakoplova tipa Airbus A319 u iznosu od \*\*\* u protuvrijednosti \*\*\* kuna.

– ostatak od \*\*\*, u protuvrijednosti \*\*\* kuna odnosi se na iznos potreban za operativne troškove poduzetnika tijekom provedbe šestomjesečnog razdoblja sanacije.

Budući da je dospijeće kredita u iznosu od \*\*\* u protuvrijednosti \*\*\* kuna dulje od 6 mjeseci, odnosno dulje od razdoblja sanacije, predmetni kredit prenijet će se u proces restrukturiranja i bit će otplaćen uzimanjem novog dugoročnog kredita u iznosu od 177 milijuna USD.

Međutim, 27. siječnja 2012., Agencija je zaprimila obavijest poduzetnika Croatia Airlines d.d. u kojem je navedeno da je uprava poduzetnika Croatia Airlines d.d. donijela 5. prosinca 2011. odluku, da se od proizvođača zrakoplova, poduzetnika Airbus S.p.A. zatraži odgoda rokova isporuke zrakoplova A319 na 2015./2016. godinu umjesto planiranih 2013./2014., čime bi se odgodilo i dospijeće avansnih rata odnosno predujmova u iznosu od \*\*\* za naručene zrakoplove, a nastavno i potreba za daljnjim kreditnim zaduženjem u 2012. godini.

Odluka Uprave poduzetnika donesena je »nakon detaljnog i konzervativnog izračuna potrebnog vremena za sve aktivnosti koje su potrebne za osiguranje dugoročnog financiranja nabave navedenih zrakoplova uz potvrdu i odobrenje Export Credit Agency«, odnosno nedostatku vremena i potrebne likvidnosti za pripremu Programa restrukturiranja ali i nastavka financiranja zrakoplova, o čemu su se očitovali i konzultanti iz revizorske kuće BDO Croatia d.o.o.

Sukladno donesenoj odluci, poduzetnik Croatia Airlines d.d. sklopio je dana 23. prosinca 2011. Izmjenu Ugovora o kupnji 4 zrakoplova Airbus A319 s poduzetnikom Airbus S.A.S., kojim se odgađa isporuka naručenih zrakoplova za predviđene godine.

Nastavno na obavijest poduzetnika Croatia Airlines d.d. o odgodi realizacije kredita, a time i državnog jamstva, 19. travnja 2012., sukladno rješenju od 27. rujna 2011., Agencija je od Ministarstva zaprimila Izvješće o uvjetima i namjeni korištenja kredita za kojeg je izdano državno jamstvo koje se temelji na prethodno opisanoj obavijesti poduzetnika Croatia Airlines d.d., koja je dostavljena Agenciji 27. siječnja 2012. U dostavljenom izvješću Ministarstva navedeno je također da je poduzetnik Croatia Airlines d.d. bez obzira na nekorištenje odobrenog državnog jamstva, i dalje namjerava pristupiti procesu restrukturiranja poslovanja te se nastavljaju sve potrebne radnje za izradu Programa restrukturiranja

Nadalje, 19. lipnja 2012., sukladno članku 54. stavku 1. točki 3. Zakona o općem upravnom postupku (»Narodne novine«, broj 47/09), održana je usmena rasprava na koju je pozvano Ministarstvo i poduzetnik Croatia Airlines d.d. i na kojoj su predstavnici Ministarstva i poduzetnika Croatia Airlines d.d. izjavili da ostaju pri svojim navodima iz očitovanja dostavljenih Agenciji da poduzetnik Croatia Airlines d.d. neće koristiti odobrenu državnu potporu u obliku državnog jamstva za sanaciju odobrenog rješenjem Agencije od 27. rujna 2012.

II. Vijeće za zaštitu tržišnog natjecanja razmatralo je ovaj predmet na svojoj 111. sjednici, održanoj 12. srpnja 2012., te je primjenom članka 7. ZDP-a i članka 130. stavka 1. točke 2. Zakona o općem upravnom postupku, odlučilo donijeti odluku o ukidanju rješenja od 27. rujna 2011., klasa: UP/I 430-01/11-04/004, urbroj: 580-03-2011-43-7, opisanog u točki I. obrazloženja ovog rješenja.

Članak 130. stavak 1. točka 2. ZUP-a propisuje da se zakonito rješenje kojim je stranka stekla kakvo pravo može ukinuti u cijelosti ili djelomično ako sadržava pridržaj ukidanja, a stranka nije ispunila obvezu iz rješenja ili je nije ispunila u roku.

Rješenje od 27. rujna 2011., temelji se na članku 13. stavku 1., 2. i 3. ZDP-a, koji omogućuje odobrenje državne potpore uz navođenje posebnih uvjeta i rokova za provedbu državne potpore i Odluci o objavljivanju pravila o državnim potporama za sanaciju i restrukturiranje (»Narodne novine«, broj 20/07 i 119/11; dalje: Odluka o državnoj potpori za sanaciju i restrukturiranje).

U konkretnom slučaju poduzetniku Croatia Airlines .d.d. odobrena je državna potpora u obliku državnog jamstva za provedbu postupka sanacije, pod uvjetom da poduzetnik u roku od 6 mjeseci od dana odobravanja državne potpore za sanaciju, odnosno najkasnije do 27. ožujka 2012., dostaviti plan restrukturiranja, plan likvidacije ili pak dokaz da je zajam vraćen u cijelosti i/ili da je jamstvo isteklo. Navedena obveza proizlazi iz točke 25. c). Odluke o državnoj potpori za sanaciju i restrukturiranje.

Međutim, budući da je poduzetnik Croatia Airlines d.d. odučio ne iskoristiti državnu potporu za sanaciju, nije u obvezi putem Ministarstva Agenciji dostaviti Plan restrukturiranja u roku od 6 mjeseci od dana odobrenja državne potpore za sanaciju, odnosno od 27. rujna 2011. koji se računa kao početak roka budući da je na taj datum odobrena državna potpora za sanaciju, stoga je Vijeće odlučilo ukinuti navedeno rješenje.

Budući da je rješenjem od 27. rujna 2011., za koje Vijeće donijelo odluku o ukidanju, ispravljeno rješenjem od 20. listopada 2011., klasa: UP/I 430-01/11-04/004, urbroj: 580-03-2011-43-10, koje je također opisano u točki I. obrazloženja ovog rješenja, Vijeće je donijelo odluku i o ukidanju rješenja od 20. listopada 2011. Slijedom navedenog odlučeno je kao u točkama I. i II. izreke ovog rješenja.

S obzirom na to da su rješenja od 27. rujna i 20. listopada 2011., objavljena u »Narodnim novinama«, broj 142/11, odnosno 141/11, u »Narodnim novinama« objavit će se i rješenje o ukidanju predmetnih rješenja, stoga je odlučeno kao u točki III. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom u Zagrebu u roku od trideset (30) dana od dana dostave ovog rješenja.

Klasa: UP/I 430-01/11-04/004

Urbroj: 580-09-1/17-2012-23

Zagreb, 12. srpnja 2012.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 108/2012-2366